**Seimo narės R. Baškienės pranešimas: Spalio 14-oji – ne tik rinkimų diena, ji svarbi karaliaus Mindaugo vardadieniu**

Pranešimas VIR

Spalio 12 d.

Tarp rinkiminių debatų karštinės ir ne visada garbingos politikos, norisi kažko šviesaus ir tikro.  Lyg gražus sutapimas – spalio 14-ąją – rinkimų į Seimą dieną, švenčiamas karaliaus Mindaugo vardadienis. Tai  skatina mus pažvelgti į gyvenimą gėrio ir meilės akimis, prisiminti garbingą savo tautos istoriją, o tuo pačiu pagalvoti apie garbės sampratą ir savo pačių elgesį tame kontekste, ypač pastarosiomis dienomis.

Ta proga noriu pacituoti istoriko, Karaliaus Mindaugo kolegijos įkūrėjo Vytauto Baškio mintis iš straipsnio „Epocha su Karaliaus Mindaugo vardu“. „Karaliaus Mindaugo vardas atveria auksinius tautos istorijos puslapius. Romos popiežius Klemensas IV karalių Mindaugą vadino *šviesiuoju karalium,* Livonijos eiliuotoje kronikoje – *aukščiausiuoju karaliumi, Lietuvos žemės viešpačiu,* Daukantas, pabrėždamas valdovo išmintį ir jo valdžios iškilimą nuo Saulės pergalės, tarė: *lietuviai turi gerą rėdą ir išmintingą valdymierą*. Mindaugo vardas visais laikmečiais iškeliamas į pagarbos aukštumą, skamba meninėje kūryboje. Poetas Bernardas Brazdžionis: *Uždėjote karaliaus titulo karūną, / Ne man uždėjot, Lietuvai, su ja, / Nenuimta, lietuvis šimtmečiais tebūna*. Mindaugo vardo reikšmę lietuvių kalbos istorijoje žymi Simono  Daukanto, akademiko Zigmo Zinkevičiaus ir kitų istorikų darbai, jo šlovę garsina Justino Marcinkevičiaus dramos, Jono Užurkos ir kitų rašytojų istoriniai romanai, Jono Naruševičiaus ir kitų skulptorių, tapytojų darbai, kurie atveria tai, kuo pajaučiam gero vardo galią. Lietuvos tūkstantmečio iškiliausių asmenybių sąraše karaliaus Mindaugo vardas išrinktas pirmuoju ir įtvirtintas „Vienybės medžio” monumento centre. Su iškilia asmenybe galime drąsiai žvelgti į savo tautos istorinį paveldą, į humanizuotą tautos ir valstybės paveldo moralinę erdvę...“

Pritariu istoriko Vytauto Baškio mintims, kad Karaliaus Mindaugo vardadienio minėjimo tradicija labai prisidėtų ugdant tautos dvasią,  akcentuojant istorinį garsą, pavyzdžiui, skelbti „Dvidešimt dviejų auksinio rudens dienų“ nuo rugsėjo 22 d. Saulės pergalės iki Mindaugo vardadienio – spalio 14 d. šventes, rengti kultūrinius renginius, prisimenant šią iškilią asmenybę. Nuoširdžiai linkiu, kad kuriant gerovės Lietuvą mūsų darbuose ir mintyse prioritetu būtų pasididžiavimas savo garbinga istorija, didinga tauta.